**Tasekka n uḍris afuklan**

**1-Iferdisen iẓrayanen**

**1-1-Tabadut**

Aḍris afuklan d aḍris ideg amaru yettak-d rray-is ɣef kra n taluft. Iswi-s d azerrer neɣ d aqenneε n win iwumi yettmeslay. Aya s tikci n yifukal akked yimedyaten.

**1-2--Tuddsa n uḍris afuklan**

Llant snat n tuddsiwin: taḥerfit akked tuddist.

**1-2-1-Tuddsa taḥerfit**

Tettili mi ara yebnu umeskar aḍris-is ɣef yiwet n tmuɣli neɣ ɣef yiwen n ugemmir. S umata, tettili-d akka:

**Tazwart**: deg-s yettili-d usnekwu n usentel.

**Taneflit n uḍris**: deg-s yettili-d ugemmir i d -ṭṭafaren yifukal akked yimedyaten ma llan.

**Taggrayt**: Yettili deg-s wawal aneggaru ɣef usentel neɣ asirem n umeskar.

**1-2-2-Tuddsa tuddist**

Tettili mi ara yebnu umeskar aḍris-is ɣef sin n yigemmiren. S umata yettili-d s wudem-a:

**Tazwart:** deg-s yettili usnekwu n asentel.

**Taneflit n uḍris**: deg tazwara ad d-yefk **agemmir**, meḥsub rray amezwaru, iwumi yessetbaε ifukal akked y**imedyaten** akken ad yessiǧhid afakul ugar. Syin ad d-yefk amgelgemmir (rray wis sin) yettilin sumata d anemgal ɣef umezwaru-nni. Ula d wa daɣen yebna ɣef yifukal akked yimedyaten.

**Taggrayt**: deg-s yettili-d, s umata, rray wis kraḍ i yesdakkalen sin-nni imezwura, neɣ rray-nniḍen i yemgaraden fell-asen i sin neɣ deg-s ara d-yesken umeskar rray iɣer imal.

**Tamawt**

1-Amaru yezmer ur yessemras ara tazwart, dɣa ad yebdu srid s tikci n ugemmir.

2-Amaru yezmer ur d-yettak ara imedyaten, ladɣa ma ifukal sehlen i tegzi.

3-Amaru yezmer ur yesseqdac ara taggrayt.

4-Amaru yezmer ad yefren gar snat n tarrayin-a: ad d-yefk qbel agemmir syin ad yessetbeε ifukal d yimedyaten, neɣ ad yebdu qbel s yifukal d yimedyaten, syin ad d-yefk agemmir.

5- Yella usfukel s ttawil, dɣa ameskar ad yexdem ayen yezmer akken ad yawed ar yiswi-s (azerrer n win iwumi yettmeslay). Syin akken yella ugemmuḍ ad t-yeqbel. Meḥsub ɣas ur yettwaqneε ara unermas. Yella usfukel s tɣennant, ameskar di tazwara yakan yefra-tt d akken ilaq ad iqenneε win iwumi yettmeslay s rray i yebɣa netta, meḥsub ur iqebbel ara rray-nniḍen ara yili d anemgal ɣef wayla-s.

6-Agemmir yezmer ad yili iban neɣ d uffir, s tɣuri kan ara t-yakez yiwen.

**1-3-Iferdisen utlayanen**

**1-3-1-Talɣiwin n yimyagen akked wudmawen n tjerrumt**

Asemres n yiferdisen-a yettili-d almend n waddad n yinan. Amedya ma ameskar yettmeslay-d ɣef kra yezrin ad yili useqdec n yizri d wurmir ussid, ma yettmeslay-d ɣef yimal ad yessemres urmir s ad atg.

**1-3-2-Isuraz n tenme****ẓla**

Deg uḍris afuklan, ameskar yesseqdac aṭas n yisuraz imi yes-sen i yessawaḍ ad yebnu aseɣzen anmeẓlan. Yes-sen ihi ara yessiweḍ ar yiswi i ira (azerrer n win iwumi yettmeslay s kra n tmuɣli). Assaɣen i yettilin s tuget d wi: **Timentelt** (acku, imi, laxaṭer…), **Anelkam** (dɣa, d wasmi, ihi,), **Amgired** (d acu, meɛna, maca), **Timerna** (amezwaru, wis sin…, deg tazwara, tin ɣur-s, deg taggara.

**2-Iqeddicen**

**2-1-Aqeddic amezwaru: Taɣuri d tegzi n uḍris**

**-Seld taɣuri n uḍris-a, err-d ɣef yisastanen-a:**

1-Dacu-t usentel iɣef i d-yettmeslay umaru?

2-D acu-tt tsekka n uḍris-a? Sfuklem-d tiririt-nwen.

3-Eg tasleḍt i uḍris-a almend n tuddsa akked yiferdisen n tutlayt.

**Aḍris:**

Ayen i iḍerrun ɣef tmaziɣt deg umaḍal neɣ deg tmura tijentaḍin yerza-yaɣ, maca ayen iḍerrun deg tmurt-nneɣ yerza-aɣ ugar. D win ay d afud ameqqran, d win i d asalas alemmas n yimal n tmaziɣt.

Taggara-ya, aṭas n temsal i iḍran deg Fransa, deg Kanada, deg Sppenyul, atg. Aṭas n wawal i yuzzlen ɣef tmaziɣt d yimaziɣen anda ma llan; aṭas n yimassanen i d-ibedden ɣef taluft n tmaziɣt. Maca awal-a, timliliyin-a am waḍu, ad d-isuḍ ad issusem. ((Tidet, am waken i t-id-nenna yakan, d ayen i d-nessebded nekkni s timmad-nneɣ, ama deg tussna neɣ deg usuter)). Ur yessefk ara ad neqqim deg yijufar n wiyiḍ, akken tra tili tegnit.

Deg yiseggasen 40, 50, 60 d 70, asmi tella tegnit messuset, bedden yimdanen ɣas ulamma ur ggiten ara. Bedden-d ssawḍen taluft ɣer wayen tella ass-a, deg tergagit d usnezgem d tugdin.

Deg yiseggasen n 80 almi d 90, awackan yewwa, taluft n tmaziɣt yuɣ aẓar-is, tuɣ iẓuran n At tmurt n Umaziɣ akken ma llan. Tessaɣ tilelli tafat i widen iwimi qemcent wallen. Yeffeɣ-d yiniɣ ɣer libraz, tensa tmes n tugdin, tuɣ tmes n usuter d umennuɣ. Widen i ikukran, kksen talaba n ukukru, widen iwimi yettel yiles, fsin aseɣwen (…).

Lemmer d lebɣi, deg tallit-a ara taɣ tmussni d tussna, ass-a ara ltin warraw n Tmazɣa d tutlayt-nsen, yerna deg tmura-nsen. Macci seg yigemmaḍen (…).

Axxam yecbeḥ s yimawlan-is; tutlayt tecbeḥ s yimassanen-is ma zzin-as, ad tt-seggmen am nettat am tiyad, ad tt-refden, ad ten-terfed (…).

Ihi, ayen ira umdan ig-it-d seg tmura-nniḍen ur yessawaḍ ara azgen n wayen ara yeg deg tmurt-is (…). Tallit n tuffra d trewla tezri, yerna ulac win yifen wayeḍ.

 AT MHEND SAID (Y.), Tamaziɣt deg berra neɣ deg tmurt! d ukkis seg tesɣunt Izen Amaziɣ, asebter 13, uttun 04.

**Aseɣti n uqeddic amezwaru**

**Tiririyin**

1-Dacu-t usentel iɣef i d-yettmeslay umaru?

-Yettmeslay-d umaru ɣef leqdicat i d-yettilin ɣef tutlayt n tmaziɣt. (ɣef tmaziɣt).

2-D acu-tt tsekka n uḍris-a? Sfuklem-d tiririt-nwen.

-Aḍris-a d afuklan acku amaru yekkat ad izerrer imeɣri, s yifukal d yimedyaten, dakken imal n tmaziɣt yeqqen ugar ar wayen txeddem tarwa-s s timmad-is, daxel n tmurt-is.

**3- Tasleḍt n uḍris**

**3-1- Almend n tuddsa.**

-Aḍris-a d afuklan, yesεa taɣessa taḥerfit. Deg-s amaru yebda srid s tikci n ugemmir.

a- (Ayen……imal n tmaziɣt): deg-s agemmir neɣ rray n umaru, d akken imal n tutlayt-nneɣ yeqqen ugar ar wayen i iḍerrun daxel n tmurt. Agemmir-a yusa-d s talɣa ibanen.

b- (Taggara-ya……ad ten-terfed): tikci n yifukal d yimedyaten i d-yugem s umata seg umezruy n tmaziɣt:

1-Tidet dayen i d-nessebded nekkni s timmad-nneɣ, ama deg tussna neɣ deg usuter, wamma ayen xeddmen iberraniyen, neɣ deg yigemmaḍen am waḍu, ad isuḍ ad issusem. Md timliliyin i yeḍran di Fransa, Kanada ...atg.

2- Deg yiseggasen n 40 ar 70, ɣas teḥres tegnit, llan wid i di-ibedden, ssawḍen taluft ar wayen tella ass-a.

3- Seg yiseggasen n 80 d asawen, tensa tmes n tugdi, tessaɣ tin n usuter d umennuɣ.

4- Deg tallit-a, tewwi-d imaziɣen ad kemmlen amecwar n yimenza, ad ltin s wudem ussnan d tutlayt-nsen, yerna daxel n tmurt-nsen.

5-Tikci n yinzi “Axxam yecbeḥ s yimawlan-is”, i iwulmen tagnit, imi tutlayt daɣen tecbeḥ s yimassanen-is.

c- (Ihi……wayed), tikci n wawal aneggaru: tamaziɣt **tewwi-d ad tt-xedmen warraw-is, di tmurt-is.**

**3-2- Almend n yiferdisen n tutlayt**

**Talɣiwin n yimyagen**

Deg uḍris-a, ameskar yemmeslay-d ɣef wayen yeḍran d wayen i iḍerrun i tmaziɣt dyimaziɣen. Am wakken i d-yenna amek i ilaq ad ilint temsal. S wawal-nniḍen yesken-d asirem-is ɣef temsal i d-yebder. Almend n waya talɣiwin i yeggten d **izri,** ( nenna, tux, bedden…); **amaɣun** i yesseqdec tikwal s unamek n tigawt yezrin Md: Atas n wawal i yuzzlen ɣef tmaziɣt; neɣ s unamek n tigawt i mazal ad teḍru Md: ayen I iḍerrun deg tmurt-nneɣ. Am wakken i d-yufrar urmir s “ara”( deg tallit-a **ara taɣ** tmussni d tussna, ass-a **ara ltin** warraw n Tmazɣa d tutlayt-nsen, yerna deg tmura-nsen. Macci seg yigemmaḍen.

**Udmawen n tjerrumt**

Ameskar n uḍris-a, d Amaziɣ yerna yextar ad d-yesken tihawt-is mi d-yemmeslay ɣef leqdicat yemmugen ɣef tmaziɣt, yerna isken-d asirem-is. Daymi udem amezwaru d wudem wis kraḍ (asuf-asget) i d-yufraren, deg uḍris-a.

**Amedya ɣef udem amezwaru:** ayen iḍerrun deg tmurt-**nneɣ** yerza-**aɣ** ugar.( Taseddart tamezwarut).

**Amedya ɣef udem wis kraḍ**:- Lemmer d lebɣi, deg tallit-a ara **t**aɣ tmussni d tussna, ass-a ara lti**n** warraw n Tmazɣa d tutlayt**-nsen**, yerna deg tmura-**nsen**. Macci seg yigemmaḍen (Taseddart tis 5).

- **Widen** i ikukran, kkse**n** talaba n ukukru, **widen** iwimi **y**ettel yiles, fsi**n** aseɣwen (Taseddart tis 4).

**Isuraz n tenmeẓla**

Akken i d-nenna yakan, ameskar, deg tegnit n usfukel yesseqdac aṭas n yisuraz imi yes-sen i ibennu aseɣzen s wacu ara izerrer win iwumi yettmeslay. Aya yettbin-d deg uḍris-a. Gar assaɣen yessemres ad naf tanmegla (**maca,** **macci, xas, ulamma),** tawtilt (**lemmer, ma),** anelkam**(ihi).** Am wakken i yessemres aṭas assaɣ n wakud imi ifukal d wid i d-yewwi seg umezruy. Md. **Asmi, taggara-ya,, ass-a…**

**2-Aqeddic wis sin: Asenfali s tira**

Fren yiwen seg yisental-a.

**Asentel amezwaru**

Yenna-d umaru: « *Lemmer d lebɣi, deg tallit-a ara taɣ tmussni d tussna, ass-a ara ltin warraw n Tmazɣa d tutlayt-nsen, yerna deg tmura-nsen. Macci seg yigemmaḍen ».*

Aru-d aḍris (10 ar 15 n yijariḍen) ideg ara d-tsekneḍ tmuɣli-k (m) ɣef waya.

**Asentel wis sin**

Aṭas i d-yeqqaren d akken tameṭṭut tenbeddal fell-as teswit, deg tmurt n Leqbayel.

Deg kra n yijariḍen, sken-d rray-ik (im) ɣef waya.

1. Seqdec taɣessa d yiferdisen n tutlayt i ilaqen.
2. Err azal i tira.